Document ID: 32005R1192

KOMISJONI MÄÄRUS (EÜ) nr 1192/2005,
25. juuli 2005,
millega muudetakse määrust (EMÜ) nr 1915/83 teatavate raamatupidamist käsitlevate üksikasjalike rakenduseeskirjade kohta põllumajandustootjate tulude kindlaksmääramiseks
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuni 1965. aasta määrust nr 79/65/EMÜ, millega luuakse Euroopa Majandusühenduse põllumajandustootjate tulusid ja majandustegevust käsitlevate põllumajandusliku raamatupidamise andmete kogumise võrk, (1) eriti selle artikli 6 lõiget 2,
ning arvestades järgmist:
(1)
Komisjoni määruse (EMÜ) nr 1915/83 (2) artiklis 3 on sätestatud, et kontaktasutus edastab kõik põllumajandusaruanded komisjonile hiljemalt üheksa kuu jooksul pärast selle aruandeaasta lõppu, mida need käsitlevad. Saadud kogemusi arvesse võttes on asjakohane üheksakuulist tähtaega pikendada.
(2)
On asjakohane anda Tšehhi Vabariigile, Eestile, Küprosele, Lätile, Leedule, Ungarile, Maltale, Poolale, Sloveeniale ja Slovakkiale 2004. aruandeaasta andmete esitamiseks üleminekumeetmena pikem ajavahemik, et võimaldada nende liikmesriikide sujuv üleminek põllumajandustootjate tulude kindlaksmääramiseks kasutatavale raamatupidamissüsteemile, mis on nende jaoks uus.
(3)
Seepärast on vaja määrust (EMÜ) nr 1915/83 vastavalt muuta.
(4)
Käesolevas määruses sätestatud meetmed on kooskõlas ühenduse põllumajandusaruandluse andmevõrgu komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 1915/83 artikli 3 esimene lõige asendatakse järgmisega:
“Kontaktasutus edastab komisjonile kõik põllumajandusaruanded, mis on esitatud määruse (EMÜ) nr 2237/77 III lisas sätestatud vormis.
2004. aruandeaasta põllumajandusaruanded edastatakse hiljemalt 13 kuud pärast aruandeaasta lõppu. Kontaktasutused Tšehhi Vabariigis, Eestis, Küprosel, Lätis, Leedus, Ungaris, Maltal, Poolas, Sloveenias ja Slovakkias edastavad siiski põllumajandusaruanded hiljemalt 18 kuud pärast nimetatud aruandeaasta lõppu.
Alates 2005. aruandeaastast edastatakse põllumajandusaruanded hiljemalt 12 kuud pärast asjaomase aruandeaasta lõppu.”
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. juuli 2005

Labels: 2
19
6
12
15